정조 21년
丁巳正月三十日辰時上詣顯隆園親祭後還詣華城行宮擧動入侍時行左承旨洪義榮行右承旨李益運左副承旨李肇源右副承旨金啓洛同副承旨魚用謙假承旨金祖淳記事官柳遠鳴假注書曺錫中記事官金景煥記注官金良倜二提學沈煥之原任直提學徐龍輔直提學李晩秀原任直閣尹行恁南公轍檢校待敎沈象奎徐有榘待敎李存秀以次隨駕上御維與宅承史侍衛進前侍立初吹時至宣傳官啓請初吹益運傳知道二三吹亦如例通禮啓請乘馬上具軍服乘馬以出外使率親軍衛一百人入防軍三哨爲先廂內使率善騎隊一哨京步軍一哨隨駕鄕軍四哨中除出一百名爲後廂禁軍及駕前駕後各三十人隨駕其餘內外禁軍訓局軍訓將都領留住行宮命挾輦軍三十名擔銃爲攔後其餘五十名亦爲落留壯勇衛八十人中除巡更病頉人挾輦侍衛大駕出中陽門左翊門新豐樓宣傳官稟招搖旗三行分立開金大吹打大駕至左右軍營前路鐘街敎曰廣州留守及各邑差使員果皆依例參班於園享乎問於畿營以入益運曰問於畿營則無參班之例云矣上曰陵園行幸隣陵諸執事皆爲參班古例則然自今爲始申復古規使皆參班大駕出八達門到大皇橋前路命蛟龍旗及大旗幟吹打手馬軍等留駐前進數里上立馬敎益運曰火巢植木甚茂盛殊可幸也大駕到安寧里敎益運曰安寧之里名近來通稱於此里長栍以此書之事言及華留仍命各邑植木差使員入侍果川縣監金履裕始興縣監金思羲安山郡守李魯在振威縣令尹應鉉陽城縣監吳慶元廣州判官金履鎬南陽府使白師謹進前奏職姓名上曰外南山役處今則何如而植木後所見亦何如履裕等曰役處完固而植木亦皆蓊蔚善長前之土皮脫落處今則成林矣上曰陵園享禮時守令之因公來到者例皆參班爾等亦參班可也師謹曰園享參班旣有命服色何以爲之乎上曰例以隨駕服色參班矣上敎思羲履裕曰動駕時待令兩邑軍已令各其邑試射放而不但有賞典當出科擧試官備二員然後可以擧行始興試所則始興倅爲上試官果川倅爲參試官果川試所則相換爲上副試而月課一次代分日試取別單以啓又敎曰安山龍仁燈籠軍城丁軍試射放已爲下敎於華留試取頒賞後卽爲解送大駕到萬年堤招入守僕敎曰左邊一麓有土皮脫落處分付植木守令使之補土可也上曰火巢定界甚遠故以權道騎馬矣益運曰未十年而樹木如此繁盛又過十年其盛不可量矣上曰遷園後役處浩多故植木則未暇專力自三四年來始爲播植而能如是矣大駕到園所下馬入齋室敎曰莫重之地喧嘩大段帳殿咫尺或有扶腋之人紀綱所在極爲駭然禁喧郞廳記過待令又敎曰御眞大奉審令閣臣爲之少頃敎曰亞獻官以下諸執事先令入就位亞獻官左議政蔡濟恭終獻官光恩副尉金箕性贊禮禮曹判書閔鍾顯大祝副應敎朴載淳園司令金履銈執禮修撰韓用鐸祝史吏曹正郞金熙華齋郞兵曹佐郞趙得永贊者假引儀黃稔謁者假引儀安坪贊引兼引儀李永薰監察韓泳入就位上具翼善冠黲袍烏犀帶出齋室東門乘小轎詣紅箭門外降轎鍾顯前導以入上曰直行親祭可也鍾顯導上陞自東階詣版位行再拜禮初獻禮如儀謁者引亞獻官行亞獻禮引終獻官行終獻禮如儀禮畢亞獻官以下皆出上曰執禮旣不入丁字閣內此後則以隨駕服色入來上詣園上奉審命園司及別看役龍仁縣令丁遇泰進前敎曰陵園之制雖或虛左未嘗同封而予則情理有所自別故爲日後欲不用常例灰隔只限蔓石覆釜形以上初不用石灰左邊卽是全地而闌干石或有微隙何也遇泰曰石物用力於右邊故左邊亦不得不然矣上曰闌干屛風等石雖有先朝禁令而以予靡不用極之意不得遵守此後則不敢復用申明先朝禁令之意常有所飭敎耳上詣小次命進水剌宣諸臣飯少頃敎益運曰自此欲直往鳳朝峯審視補土處仍逶迤巡山從大皇橋前路而下駕轎侍衛皆待令於大皇橋近處內外使與安城郡守曺允植先詣鳳朝峯以爲指路之地上步出紅箭門命園令金履銈趙用鎭進前問職姓名敎曰植木不遠爾等必須恪勤擧行也上乘馬路由萬年堤上歷水由坪至鳳朝峯下下馬周覽命華城判官洪元燮進前指北麓植木敎曰此邊則何邑所植耶元燮曰安山所掌植木而踰此麓則南陽所植也上曰前之脫落者今皆蒼蔚人力之費可以知也元燮曰民丁不甚多入矣少頃上乘馬踰一峴卽鳳朝峯中腰也駐馬周覽八邑植木自南山外至西發峴下馬少憩敎允植曰此峴植木何邑爲之耶允植曰辛亥年臣待罪振威時所植也上曰陽城境沙石之山何以則善爲植木耶心泰曰略爲鑿去沙石以土補之植松其上而姑未及茁長矣昨年用餘空石有儲置者此則外靑龍下有補土處故欲用之耳少頃上乘馬自萬年堤下由龍珠寺後路登城隍山下馬御小次敎侍臣曰舊鄕校基極爲佳吉此處亦好予於華城雖一岡一麓如此等處皆爲修置耳仍命進水剌宣諸臣飯上曰昨年幾皆巡審今日則欲自此還行宮矣得臣曰今日所經歷道路無不高截欹仄而聖體若是勞動不勝區區伏慮矣上曰巡山之行係是不已故亦不知疲矣上命民始又先詣指路仍乘馬由鵲峴路出安寧里後路命壯勇內使爲先廂外使爲後廂大駕至上柳川立馬敎益運曰燈契貢人待令耶益運曰待令於八達門矣上曰大駕過後燈竿次次收取還納行宮後龍仁安山燈軍卽爲放送事分付益運曰燈之代炬其法甚便而其費甚省矣上曰其人貢物磨鍊時加給空名十數者出於朝家軫念之意而作爲貢人聊賴之資故凡於陵園幸行東至石串西至弘濟院南至江頭皆不給炬價使之自備而園幸時特念貽弊最不多入猶不下四五百柄蓋植炬之法左右路傍兩兩對立而近以省費之意斜對分立左植則減右右植則減左約入三百柄故以貿租條三百兩出給還宮時以出宮時所用之有餘只給一百五十兩作爲定式今亦依此遵行否益運曰然矣上曰露梁以後則以燈代炬其法果好初年所入爲三千餘兩翌年減三分之二一番造置用之屢年及其後限滿始爲改備比炬之費十減七八且炬則速爇而燈則耐明炬則每炬用一人而燈則三燈用一人此亦燈法之便好者也自今年物力有別般區劃之道而今番欲不用雇軍自露梁至始興則用鷺梁牙兵及始興果川鄕軍自此至華城行宮則用安山龍仁鄕軍而皆給食價矣整理堂上以雇價之多入爲難欲以雇軍鄕軍參半用之而大抵所入多不出三千兩則雖非鄕軍亦可支用矣宣傳官招入各營敎鍊官稟懸燈大駕入八達門由鐘街左右軍營前路至新豐樓旗幟分立鳴金吹打止及鳴鑼單擺開等稟依例爲之上下馬御維與宅少頃命益運祖淳入侍命書傳敎曰華城留守入侍賤臣承命出與華城留守趙心泰偕入進伏上命下上言一度曰史官持此上言往問于左相曰上言中所云申思贊在先朝戊子登庭試魁科以不能誦試券至於拔去今其子爲父訟冤請其復科見其事實合有參恕之道大臣意見何如爾其往問而來仍命宣傳官分付開作門出送史官賤臣承命往傳以大臣言回奏曰伊時臣適不在京故未詳其事實今見上言辭緣巧値病作不能誦對者足爲發明之一端且已過三十年之久聖念垂矜固所欽仰之不已但如此削科之類非止一二若一番開路人人生意則亦有關於後弊矣上曰置之之外無他道矣心泰曰迎華驛創設物力伏奉二萬兩區劃之命自備局以湖南嶺南昨年加分耗條各三千石式已爲區劃而顧今市直抵下節序漸晩姑勿作錢使之還分取耗以爲待時發賣俾準元價之地何如上曰依爲之出擧條上曰開城府有分奉常寺以其籍田所出供齊厚陵粢盛江華亦有分寺以供長寧殿粢盛而京貢中有江華貢物名色矣自己酉以後凡係園所所用必欲不煩經費出內帑錢買園底土地以其所出藏之府庫以供園所之用以園屬爲作者爲渠沾漑之端規模已定至於祭享所用未設分寺之規實欲及今定式而城役以後無年無工匠之役雖數間公廨有難營建從當有更商者矣仍敎晩秀曰卿提擧太常矣祭享所入物種當爲幾何晩秀曰臣有笏記修正以來者而未及驟思矣心泰曰分寺創設係是不已而難於工役臣亦知聖意矣上曰予之拜園歲以爲常而奉慈駕之行定以十年一度以至億萬年凡所以供給支計者雖有外帑亦有不可不分力接濟處若自內需司區劃財力買置土地以其所出爲隨駕中官宮人掖屬接濟之資仍設分內需司則於府屬亦或有沾漑之益如欲創建則當於何處耶心泰曰本府官廳西邊有空地四五十間可於此處營建矣上曰此亦工役實難亦當更商爲之矣上曰入防軍服色何以爲之耶心泰曰臣略有經紀設屯田於府內今年所收爲五十餘包若至十年則穀當爲五千包內外以此作錢當爲萬餘兩足可以分排也上曰渠輩入防時服色亦何以爲之耶心泰曰着周衣而上着號衣矣上曰昨日御製詩令左相繕寫待書來入刻揭板可也上命益運書傳敎曰園享時執事官每以近邑守令塡差爲民邑一毫弊端卽非爲所重之本意此後本府判官中軍迎華察訪中通瀜塡差若至苟且之時城內外近處文蔭武朝官中塡差而差祭本府主管齋宿於府內公廨往來量給盤纏事定式獻官塡差事亦然此則當與典祀官兼大祝塡差事追後更有定式以此分付又命書傳敎曰園官內下弓箭一部依例賜給守僕園屬等考例分等施賞自今番外整理所擧行事載之定例事令定例堂上知悉又命書榻敎曰京守僕香室守僕亦令外整理所考例施賞上曰暗行御史使之入侍賤臣承命出與御史鄭晩錫呂駿永沈象奎偕入進伏上曰爾等所執捉者在於何地方而所犯亦何如一一陳奏晩錫等以犯科人等逐名仰奏上曰雖曰犯科三繡衣所捉不在於華城始興而俱不出露梁初站是豈特敎按廉之意乎竝分揀其中私屠人令畿伯照法嚴治捕廳從事官令該廳草記勘罪晩錫駿永則自此更爲廉察來待於始興站命先退出仍命宣傳官開作門招入畿營果川始興吏聽御史知委放送各站囚禁人晩錫等退出上書下御製詩三篇命史官奉傳於左議政曰每聞卿有華城所作之詩則予必和送而昨冬城役後卿之所作予尙未暇和韻凡事貴有終始故今玆製送矣賤臣奉往傳之以左議政言回奏曰擎讀雲章不勝贊歎如臣螻蟻之賤每承殊異之恩感激之餘繼之以悚悶以居寵若驚四字爲心之外不知所以仰對矣上命宣傳官李甲會曰明日還宮時訓將率壯勇京軍二哨本局步軍一哨待下敎先詣始興晝停站壯勇大將率馬兵一哨善騎隊二哨爲先廂外使率親軍衛入防軍爲後廂到長安門外當解嚴禁軍別將率壯營廣州鄕軍一哨訓局步軍一哨隨駕禁軍五十人爲後廂事信箭分付上曰軍兵去就注書又書出四本使之各各分給可也命宣傳官持燈籠上未老閑亭擧起火一枝各鋪一時俱應開閉門更號令把門勞問等節竝依例擧行命承史侍衛權退